《寄地官孟乔友兄》
明代·谢士元

一别二载馀，云树渺千里。因风寄尺书，慰谕情弥至。

嗟予生苦寄，时卦转逢否。解骖岂无人，彼乃植桃李。

与世既多违，强颜心所耻。年来竟衰谢，寻常忘世事。

田园久芜没，行当事耘耔。渊明归去来，尚友亦云易。

殷勤愬衷曲，念君最知己。前年寄书画，装演颇精致。

葡萄四幅缣，鱼茧石田字。秋香有五本，仿佛赫𨂜纸。

一幅山水图，辋川亦不异。珍重袭方椟，庶几可远致。

岁月虽稽延，此意望研揣。

作者简介：（1425—1494）福建长乐人，字仲仁，号约庵，寄更号拙庵。景泰五年进士。授户部主事，擢建昌知府。莅事明敏，民有持伪券讼田宅者，士元察其券为今式，而所讼乃二十年事，立知其伪。弘治初累官右副都御史、巡抚四川。坐事下狱。事白，遂致仕。有《咏古诗集》。